Ανάπτυξη μαθησιακών δεξιοτήτων με τη χρήση Η/Υ
Authors: Καρακύριος Χρήστος 
Published: June 2022

Η διδακτορική διατριβή “Ανάπτυξη Μαθησιακών Δεξιοτήτων με τη χρήση Η/Υ” έχει ως βασικό στόχο να ερευνήσει την αποτελεσματικότητα και δυνατότητα εφαρμογής των διεθνών κανόνων για την ασύγχρονη εξ’αποστάσεως εκπαίδευση, σε μια προσπάθεια βελτίωσης της οργάνωσης, διαξεγωγής και αποτελεσματικότητας αυτής της σύγχρονης μεθόδου εκπαίδευσης. Για τον σκοπό αυτό, αφού ολοκληρώθηκε η βιβλιογραφική ανασκόπηση του πλέγματος της ηλεκτρονικής εκπαίδευσης γενικά και, της ασύγχρονης τηλεκπαίδευσης ειδικότερα, σχεδιάστηκαν τρία (3) μαθήματα που διεξήχθησαν εξ ολοκλήρου εξ αποστάσεως με τη μέθοδο της ασύχρονης τηλεκπαίδευσης. Κατά τη διάρκεια του πρώτου μαθήματος, οι φοιτητές παρακολούθησαν ένα εισαγωγικό εξ αποστάσεως μάθημα ασύγχρονης τηλεκπαίδευσης, διάρκειας δύο (2) εβδομάδων, έτσι ώστε να έρθουν σε πρώτη επαφή με τη συγκεκριμένη μέθοδο διδασκαλίας. Μετά το πέρας αυτών των δύο εβδομάδων, ζητήθηκε από τους φοιτητές να δηλώσουν πόσοι θα επιθυμούσαν να συμμετάσχουν στο επόμενο, ερευνητικό εξ αποστάσεως μάθημα- έρευνα.Κατά τη διεξαγωγή του δεύτερου μαθήματος, διάρκειας τριών μηνών και με τη μορφή ασύγχρονης τηλεκπαίδευσης, συγκεκριμένοι κανόνες εφαρμόστηκαν κατά τη διάρκεια προκαθορισμένων χρονικών περιόδων, ενώ αναστέλλονταν η εφαρμογή τους σε άλλες περιόδους. Το θέμα της εκπαίδευσης ήταν η διδασκαλία στους φοιτητές τη χρήση της πλατφόρμας τηλεκπαίδευσης (moodle), τη μεθοδολογία ανάπτυξης εκπαιδευτικού περιεχομένου, την εξ αποστάσεως διδασκαλία, την αξιολόγηση των συμμετεχόντων μαθητών αλλά και την αξιολόγηση αυτών που διεξήγαγαν την εκπαίδευση. Τα μαθήματα ήταν δύο τύπων: τα θεωρητικά, όπου οι φοιτητές έπρεπε να διαβάσουν τις πηγές (ή να παρακολουθήσουν βίντεο με τις πηγές) αλλά και πρακτικά, κατά τα οποία έπρεπε να αναπτύξουν ομαδικά ένα μάθημα της επιλογής τους, να το «διδάξουν» σε δύο άλλες ομάδες συμφοιτητών τους και να αξιολογήσουν τους «μαθητές» τους. Παράλληλα θα έπρεπε να παρακολουθήσουν μαθήματα δύο άλλων ομάδων και να αξιολογήσουν τους συναδέλφους τους όχι μόνο για την προσπάθεια τους να αναπτύξουν το εκπαιδευτικό περιεχόμενο αλλά και για την ικανότητά τους να το διδάξουν. Η αποδοχή του συγκεκριμένου τύπου μάθησης διερευνήθηκε με ερωτηματολόγια αποδοχής τεχνολογίας και βρέθηκε πλήρη συσχέτιση ανάμεσα στη «βαθμολογία» του συγκεκριμένου ερωτηματολογίου και της χρονικής περιόδου εφαρμογής των περί διερεύνησης κανόνων.Το τρίτο μάθημα, διεξήχθηκε με συμμετέχοντες όχι φοιτητές του παιδαγωγικού τμήματος αλλά εκπαιδευτικούς που παρακολουθούσαν το μάθημα «Επιστημονικές Εργασίες» στο διδασκαλείο του Δημοκριτείου Πανεπιστημίου Θράκης «Θεόδωρος Κάστανος» , εστιάζοντας στο φαινόμενο της «λογοκλοπής», του νομικού πλαισίου του αλλά και της κοινωνικής επίδρασης του. Στόχος της έρευνας κατά τη διάρκεια του μαθήματος αυτού ήταν η διερεύνηση της «εμπειρίας» της ασύγχρονης τηλεκπαίδευσης σε μια άλλη κατηγορία συμμετεχόντων, όχι πια σε νεαρούς φοιτητές αλλά σε εργαζόμενους εκπαιδευτικούς με πολυετή διδακτική εμπειρία. Τα αποτελέσματα μετά την στατιστική ανάλυση των απαντήσεων στα ερωτηματολόγια που τους δόθηκαν, έδειξαν σαφή ικανοποίηση από τη συμμετοχή στη συγκεκριμένη εκπαιδευτική εμπειρία.Επιπρόσθετα, ένα κεφάλαιο της διδακτορικής διατριβής αποτελεί μία πρόταση Προγράμματος Μεταπτυχιακών Σπουδών, έχοντας ως στόχο την προώθηση της διεξαγωγής ηλεκτρονικής μάθησης από τους συμμετέχοντες, την εξοικείωση τους με τις μεθόδους οργάνωσης, σχεδιασμού, διεξαγωγής και αξιολόγησης της ηλεκτρονικής εκπαίδευσης, την αναβάθμιση της επιστημονικότητας των συμμετεχόντων στο συγκεκριμένο επιστημονικό πεδίο καθώς και τη δημιουργία προϋποθέσεων τόνωσης ενδιαφέροντος των συμμετεχόντων για τη διεξαγωγή ερευνητικών προγραμμάτων. Απώτερος στόχος είναι η διάθεση στην κοινωνία αποφοίτων υψηλού επιστημονικού υπόβαθρου, ικανών να στελεχώσουν, προσφέροντας επιστημονικές και ποιοτικές υπηρεσίες εκπαίδευσης, κάθε εκπαιδευτική κοινότητα, ιδιωτικού ή δημόσιου τομέα, που θα θελήσει να χρησιμοποιήσει την ηλεκτρονική μάθηση για την επίτευξη των στόχων της.